****

**Βία**

Το δίκαιο της πυγμής

**Η «λογική» και το «παράλογο» της βίας.**

**Μορφές βίας:** σωματική (χειροδικία, κακοποίηση), ψυχολογική (εκφοβισμός, εξαναγκασμός), πνευματική (δογματισμός, προπαγάνδα, επιβολή απόψεων, έλεγχος της σκέψης).

**Η βία εκδηλώνεται:**

|  |  |  |  |
| --- | --- | --- | --- |
| **Στην οικογένεια** | **Στο σχολείο**  | **Στην κοινωνία** | **Στην πολιτική** |
| Ψυχολογική και σωματική βία, κυρίως προς την γυναίκα ή τα παιδιά, σεξουαλική κακοποίηση. | **Πειθαρχικές ποινές και αυταρχικότητα από τους εκπαιδευτικούς προς τους μαθητές ή και μεταξύ των μαθητών (νεανική βία).** **Ψυχολογική βία με όπλο τους βαθμούς.** | Εγκληματική δραστηριότητα, ρατσισμός. | **Φανατισμός και βίαιες ενέργειες εναντίον αντιπάλων, τρομοκρατία, πόλεμος.** |

******

**Αιτίες της έξαρσης της βίας:**

* Η διόγκωση των σύγχρονων κοινωνικών προβλημάτων. Η περιθωριοποίηση, η ανεργία, τα ναρκωτικά, η φτώχεια, η αναξιοκρατία, η διαφθορά και οι κοινωνικές ανισότητες. Στις ψυχές των ανθρώπων σωρεύεται οργή και μίσος κατά της κοινωνίας, τα οποία εκτονώνονται σε πράξεις βίας. Η βία είναι πρωτίστως κοινωνικό φαινόμενο: «ο εγκληματίας γίνεται, δε γεννιέται».
* Ο τρόπος ζωής στις απρόσωπες μεγαλουπόλεις: Η αποδυνάμωση του αισθήματος της αλληλεγγύης και της κοινωνικότητας. Η πολυκοσμία, η ανωνυμία και η μαζοποίηση συμπιέζουν το ζωτικό χώρο του ατόμου με αποτέλεσμα την αύξηση της επιθετικότητας.
* Η λανθασμένη ιεράρχηση των αξιών. Το πνεύμα του ευδαιμονισμού και του καταναλωτισμού, η υποβάθμιση των ηθικών και πνευματικών αξιών, η παντοδυναμία του χρήματος και του συμφέροντος (κερδοσκοπία και πλεονεξία), ο ατομικισμός, ο απάνθρωπος ανταγωνισμός.
* Ο εθισμός στη βία μέσω της τηλεόρασης και των ΜΜΕ και η ηρωοποίηση αντικοινωνικών τύπων.
* Η εξασθένιση των παραδοσιακών φορέων κοινωνικοποίησης (οικογένεια, σχολείο).
* Η αδύναμη προσωπικότητα, η απουσία αυτοεκτίμησης και αυτοπεποίθησης.
* Ο φανατισμός κάθε μορφής.
* Σχετικά με τη νεανική βία, αυτή οφείλεται στα λανθασμένα πρότυπα της εποχής μας αλλά και στον αυταρχικό και επιθετικό τρόπο με τον οποίο οι νέοι έχπυν ανατραφεί (οικογενειακή βία) και διαπαιδαγωγηθεί (αυταρχικό και ανταγωνιστικό σχολείο).

**Συνέπειες:**

* Η αυξημένη εγκληματικότητα προκαλεί έντονη ανασφάλεια και φόβο στους πολίτες. Απειλούνται η ζωή, η περιουσία και η αξιοπρέπειά τους.
* Οι σχέσεις των ανθρώπων δηλητηριάζονται από την καχυποψία και τη μισαλλοδοξία. Ο άνθρωπος κλείνεται στον εαυτό του, φοβάται το συνάνθρωπο, η αλληλεγγύη και η συνεργασία παρεμποδίζονται.
* Ο άνθρωπος εξαχρειώνεται, απομακρύνεται από τις ηθικές αξίες και τον ανθρωπισμό.
* Υποβαθμίζεται η δημιουργικότητα του ατόμου, γιατί ζώντας σε ένα κλίμα τρόμου, αδυνατεί να εκφραστεί ελεύθερα.
* Επικρατεί το δίκαιο του ισχυρότερου και διαλύεται η κοινωνική συνοχή. Η χρήση της βίας στην πολιτική ζωή υπονομεύει τη δημοκρατία και την κοινωνική σταθερότητα. Οι νόμοι και η Δικαιοσύνη χάνουν το κύρος τους, καθώς αμφισβητούνται έμπρακτα από τους φορείς της βίας. Κλονίζεται η εμπιστοσύνη του πολίτη στο κράτος.

**Δυνατότητες αντιμετώπισης της βίας:**

1. **Καταστολή:**
* Αποτελεσματικοί μηχανισμοί δίωξης του εγκλήματος (κατάλληλα εκπαιδευμένο προσωπικό, υλικοτεχνική υποδομή, συνεργασία με ειδικούς επιστήμονες, κλίμα εμπιστοσύνης του πολίτη).
* Εξυγίανση στο χώρο της Δικαιοσύνης. Ορθή και έγκαιρη απονομή Δικαιοσύνης, αποδοτικό σωφρονιστικό σύστημα και κοινωνική επανένταξη, ψυχολογική υποστήριξη στους φυλακισμένους.
1. **Πρόληψη:**
* Ανθρωπιστική και αντιαυταρχική παιδεία, η οποία θα ενεργοποιεί την κρίση, την ευαισθησία, την κοινωνική και ηθική συνείδηση, θα χρησιμοποιεί το διάλογο ως μέσο επίλυσης προβλημάτων και θα καλλιεργεί τη δημοκρατικότητα. (Ενίσχυση της δημοκρατίας και του κράτους πρόνοιας).
* Η οικογένεια θα προσφέρει συναισθηματική κάλυψη στους νέους, στους οποίους θα μεταδώσει αξίες και ηθικά πρότυπα επιείκειας, ανοχής, ελευθερίας και δημοκρατίας.
* Κρατική μέριμνα για την αντιμετώπιση των κοινωνικών, οικονομικών και πολιτικών προβλημάτων που γεννούν τη βία
* Ενδυνάμωση θεσμών κοινωνικοποίησης (οικογένεια, σχολείο, άμεσο κοινωνικό περιβάλλον).
* Ο ρόλος των ΜΜΕ και των πνευματικών ανθρώπων στην άρση των προκαταλήψεων, στην προβολή υγιών προτύπων και στην ενίσχυση της κοινωνικής συνείδησης.

**Το δίκαιο της πυγμής**

Το δίκαιο της πυγμής, δηλ. η επιβολή του ισχυρότερου, είναι «πρωτόγονο» ανθρώπινο ένστικτο, το οποίο δυστυχώς επιβιώνει και στην εποχή μας:

* Ο πλούτος συσσωρεύεται στα χέρια των λίγων, οι οποίοι επιβάλλουν τη θέλησή τους στους φτωχούς
* Οι άντρες επιβάλλονται στις γυναίκες (σεξισμός)
* Οι «ντόπιοι» επιβάλλονται στους ξένους (ρατσισμός)
* Ο ισχυρός αναδεικνύεται και κυριαρχεί παντού: στην εργασία, στο κοινωνικό περιβάλλον, στο σχολείο, στον αθλητισμό κτλ
* Επεκτατικοί πόλεμοι και ολοκληρωτικά αυταρχικά καθεστώτα.
* Άσβεστη δίψα του ανθρώπου για υπεροχή και δύναμη. Καταπάτηση κάθε νόμου και ηθικής αξίας στο όνομα της υπεροχής.

**Τρομοκρατία**

Η συστηματική χρήση βίας από ομάδες, οργανώσεις, μειονότητες, από (παρα)κρατικές υπηρεσίες ή στρατούς, με στόχο τον εκφοβισμό λαών ή κυβερνήσεων, ώστε να επιτύχουν τους εκάστοτε στόχους τους.

Παραδείγματα τρομοκρατικών οργανώσεων: «17 Νοέμβρη», «ΕΤΑ» (Οργάνωση υπέρ της ανεξαρτησίας των Βάσκων στην Ισπανία), «ΙΡΑ» (στην Ιρλανδία), «Αλ Κάιντα», «Οι Γκρίζοι Λύκοι» (Τουρκία).

**Αιτίες του φαινομένου της τρομοκρατίας**

* Τα μεγάλα κοινωνικά, οικονομικά και πολιτικά προβλήματα, η κρατική αδιαφορία, καταπίεση και διαφθορά, ο ρατσισμός και ο εθνικισμός, ο αυταρχισμός της κρατικής εξουσίας.
* Η έξαρση του φανατισμού και η ελλιπής ανθρωπιστική παιδεία. Η παραπληροφόρηση και η αμάθεια.
* Ομεσσιανισμός: οι τρομοκράτες εμφανίζονται ως αυτόκλητοι φορείς της συνείδησης καταπιεσμένων λαών ή ομάδων, ως σωτήρες τους, ως τιμωροί και ως επαναστάτες που θα αλλάξουν τον κόσμο.
* Η κρίση του ανθρωπισμού και των ηθικών αξιών (π.χ. πίστη στην ελευθερία, τη δημοκρατία, την ανθρώπινη ζωή κτλ).

**Επιχειρήματα που προβάλλουν οι τρομοκράτες**.

* Το κράτος είναι άδικο, γιατί στηρίζει και υπηρετεί τους λίγους και τους πλούσιους, ενώ καταπιέζει τους φτωχούς.
* Το κράτος είναι διεφθαρμένο και φαύλο.
* Η βία είναι το μόνο μέσο για να χτυπηθεί αποτελεσματικά ο ιμπεριαλισμός ή για να προαχθούν τα δίκαια εθνικά ή κοινωνικά συμφέροντα.
* Οι «μάζες» δεν έχουν συνείδηση των συμφερόντων τους, επομένως οι τρομοκράτες, οι οποίοι θεωρούν εαυτούς «ιδεολόγους επαναστάτες» νομιμοποιούνται να δρουν εν ονόματί τους.

**Η τρομοκρατία δεν δικαιώνεται γιατί:**

1. Σε μια οργανωμένη κοινωνία η αυτοδικία είναι αυθαιρεσία. Οι τρομοκράτες μετέρχονται τα ίδια μέσα για τα οποία καταγγέλλουν το κράτος και έτσι χάνουν την αξιοπιστία τους. Η δικαιοσύνη δεν μπορεί να επιβάλλεται με την τυφλή ένοπλη βία και η κοινωνία δεν βελτιώνεται με ένα βάρβαρο δολοφονικό χτύπημα.
2. Καταλύεται κάθε έννοια νομιμότητας και δικαιοσύνης. Επικρατούν η αναρχία και η ασυδοσία. Ο λαός διχάζεται και διασπάται η κοινωνική συνοχή.
3. Τα θύματα συχνά είναι αθώοι πολίτες και οι υλικές καταστροφές τεράστιες.
4. Ο φόβος κυριαρχεί, η επίσημη Πολιτεία οδηγείται σε σκλήρυνση της στάσης της και στη λήψη αστυνομικών μέτρων.

**Ο τρόμος ως πολιτικό εργαλείο**

**Το ακόλουθο κείμενο του ισπα­νού φιλοσόφου Φερνάντο Σα­βατέρ είναι απόσπασμα της παρέμβασής του σε Φεστιβάλ Φιλοσοφίας που έγινε τον πε­ρασμένο Σεπτέμβριο στην ιτα­λική πόλη Καράρα.**

 **Φερνάντο Σαβατέρ**: Είναι πα­ράλογο να αντιλαμβανόμαστε την τρομοκρατία σαν ένα φαι­νόμενο που είναι παντού ενιαίο και ταυτόσημο. Η τρομοκρατία δεν είναι παρά μια μορφή εκ­φοβισμού. Ο εκφοβισμός, με τη σειρά του, υπήρξε ένα εργαλείο πολιτικού ελέγχου σε όλη τη διάρκεια της ανθρώπινης ιστο­ρίας. Όποιος αποβλέπει στην εξουσία, για να επηρεάσει τις διάφορες ομάδες της κοινω­νίας, οφείλει να υπόσχεται στα άτομα εκείνο που επιθυμούν ή να τα απειλεί με εκείνο το οποίο φοβούνται. Και όλοι οι φόβοι ανάγονται ουσιαστικά σε έναν και μοναδικό φόβο, τον φόβο του θανάτου. Τα βάσανα και η έλλειψη ελευθερίας φοβί­ζουν σε διαφορετικό βαθμό, αλλά η αφαίρεση της ζωής προκαλεί σε όλους ανατριχίλα. Όποιος εμφανίζεται κυρίαρχος της διαχείρισης του θανάτου θα κατακτήσει έτσι την υπακοή της πλειονότητας του πληθυσμού. Ο τύραννος και ο τρομοκράτης μιλούν μια γλώσσα που όλοι την κατανοούν: Να αποδεκατίσεις, δηλαδή να σκοτώσεις έναν στους δέκα, σε όλες τις γλώσ­σες σημαίνει ότι θα υποτάξεις τους άλλους εννέα.

Η τρομοκρατία είναι ένα φαι­νόμενο της μαζικής κοινωνίας, όπως και τα στρατόπεδα εξόντωσης. Θέτει στο στόχασ­τρο κατά προτίμηση τα μέλη εκείνου που ο κοινωνιολόγος Ντέιβιντ Ρίσμαν αποκάλεσε «το μοναχικό πλήθος», όλους εκείνους που αγκομαχούν και αναμειγνύονται στο πηγαινέλα της μεγάλης μυρμηγκιάς. Στο παρελθόν, προσπαθούσε κυ­ρίως να πλήξει γνωστές προ­σωπικότητες, τα αφεντικά της εξουσίας και του πλούτου, σαν να 'θελε να καταδείξει στους ισχυρούς του κόσμου ότι όσο υψηλή και αν είναι η θέση τους, βρίσκονται πάντοτε στο βεληνεκές κάποιου απελπισμέ­νου, ο οποίος έχει αγανακτίσει από την -πραγματική ή υποτι­θέμενη- έλλειψη δικαιοσύνης. Σήμερα η κατάσταση έχει αλ­λάξει. Σίγουρα τα σημαντικά πρόσωπα βρίσκονται πάντοτε στο στόχαστρο, αλλά οι τρο­μοκράτες προτιμούν την ποσό­τητα από την ποιότητα. Και αυτό επειδή οι καταναλωτικές δημοκρατίες, εκείνες στις οποίες όλοι μπορούν να ψηφί­ζουν και η κοινή γνώμη είναι η φωνή της πολιτικής πλειοψη­φίας, μπορούν να εκφοβιστούν πιο αποτελεσματικά όταν πλήτ­τονται τυφλά υπεραγορές, νυχ­τερινά κέντρα διασκέδασης ή ουρανοξύστες γεμάτοι γραφεία. Σε αυτές τις περιπτώ­σεις, όπως εξήγησε κάποτε ο Γκαμπριέλ Γκαρσία Μάρκες, η πρώτη βόμβα που παράγει ανώνυμα θύματα προκαλεί μια γενική αγανάκτηση εναντίον των δολοφόνων και ηθική υποστήριξη σε όσους ενεργο­ποιούνται για να τους τιμωρή­σουν με τη μεγαλύτερη αυστη­ρότητα. Στη δεύτερη ή την τρίτη βόμβα παρακολουθούμε αντί­θετα διαμαρτυρίες εναντίον εκείνων οι οποίοι θα έπρεπε να εγγυώνται την ασφάλεια και δεν το κατορθώνουν (αρχικά αμφισβητείται η δράση τους, έπειτα η ικανότητά τους και τελικά η νομιμοποίησή τους). Οταν φτάσουμε στην έκτη ή την έβδομη βόμβα, οι φωνές που ζητούν να ληφθούν υπόψη οι διεκδικήσεις των τρομοκρατών και που κατηγορούν την κυβέρ­νηση για τυφλή αδιαλλαξία γίνονται πάρα πολλές, αν όχι και κυρίαρχες.

Η χρήση του δολοφονικού εκ­φοβισμού είναι πάντοτε αποτρόπαιη. Ωστόσο, υπάρχει ένας μόνον τρόπος με τον οποίον οι δημοκρατίες μπο­ρούν να αμυνθούν αποτελεσματικά εναντίον αυ­τού του τύπου εκφοβισμού. Αυτός ο τρόπος δεν είναι άλλος από έναν στοχασμό για τις ιδεολογικές και κοινωνικές αι­τίες που γεννούν τρομοκρατία σε κάθε ξεχωριστή περίπτωση. Προφανώς χρειάζεται να θεω­ρούμε δεδομένο ότι το να εξη­γούμε τις ρίζες ενός κινήματος (ακόμα και του τρομοκρατικού κινήματος) δεν συνεπάγεται την υποχρέωση να δείχνουμε κατανόηση γι' αυτό ή να του βρίσκουμε ελαφρυντικά και ακόμα λιγότερο να αρχίσουμε να υποχωρούμε απέναντι σε αυτό. Αυτό που είναι παράλογο είναι να αντιλαμβανόμαστε την τρομοκρατία σαν ένα φαινό­μενο που είναι παντού ενιαίο και ταυτόσημο, σαν ένα γιγάν­τιο πρόσωπο του Κακού το οποίο εκδηλώνεται πλήττοντας με διάφορους τρόπους το Καλό, που αντιπροσωπεύεται αντίθετα από τις κυβερνήσεις και τα υπάρχοντα κοινωνικο-πολιτικά συστήματα. Το να σκεφτόμαστε ότι υπάρχει μό­νον η τρομοκρατία είναι σαν να σκεφτόμαστε ότι οφείλουμε να καταπολεμούμε μόνο την Ασ­θένεια, χωρίς να διακρίνουμε αν προέρχεται από μόλυνση ή από έλλειψη υγιεινής, αν πλήτ­τει τους πνεύμονες, το συκώτι ή την όραση. Ποτέ δεν είναι ωραίο να είμαστε άρρωστοι. Κανείς όμως δεν μπορεί να θε­ραπευτεί αν σε όλες τις περιπτώσεις εφαρμόζεται πάντοτε η ίδια θεραπεία του ηλεκτροσόκ.

Θα ήθελα να είμαι σαφής: Οσο και αν είμαστε πεπεισμένοι ότι η εγκληματική μέθοδος που χρησιμοποιεί τον άμαχο πλη­θυσμό σαν όμηρο είναι πάντοτε απαίσια και καταδι­καστέα, δεν μπορούμε να απο­δεχθούμε τη χρήση του όρου «τρομοκρατία» με τρόπο μονο­σήμαντο και χωρίς συμπληρω­ματικές διευκρινίσεις για την Παλαιστίνη, την Κορσική, την Τσετσενία, την Κολομβία ή και για τη Νέα Υόρκη, το Ιράκ, τη Μαδρίτη, το Λονδίνο ή τη Χώρα των Βάσκων. Υπάρχουν τρο­μοκρατίες που στηρίζονται στην αλαζονεία του φανατισμού και άλλες που επωφελούνται από την αληθινή απελπισία. Ορισμένοι τρομοκράτες εξεγείρονται ενάντια σε νόμους που περι­θωριοποιούν τον πληθυσμό στον οποίο αναφέρονται, ενώ υπάρχουν άλλοι που επωφελούνται αντίθετα από νόμους που παραχωρούν ακόμα και προνόμια σε αυτούς τους πληθυσμούς. Και ούτω καθεξής.

(...) Το απίστευτο είναι ότι έπειτα από κάθε τρομοκρατική επίθεση υπάρχουν πάντοτε ευγενικές ψυχές που μιλούν για το «ανώφελο» της βίας. Κάνουν λάθος. Στην πραγματικότητα, για τη βία όλα μπορούν να λεχ­θούν εκτός από το ότι είναι ανώφελη.

Αντίθετα είναι τόσο χρήσιμη ώστε δεν υπάρχει άλλη θερα­πεία από το να την απαγορεύ­σουμε στα άτομα (και να παρα­χωρήσουμε, υπό αυστηρούς περιορισμούς, το μονοπώλιό της στο κράτος), γιατί διαφορε­τικά όλοι θα ένιωθαν τον πει­ρασμό να προσφύγουν σε αυ­τήν.

***Κυριακάτικη Ελευθεροτυπία***

***14-11-2010***